“Enzatgi sto scriver quei”
In purtret televisiv da Hans Caprez

(anr/pap) 

“Onns ed onns è el stà tar nus il “mister Beobachter”: Hans Caprez. Il “Beobachter” e Hans Caprez eran en Grischun per uschia dir sinonims” lascha Arnold Rauch da la Televisiun Rumantscha TvR annunziar ses purtret televisiv ch’el ha fatg dal schurnalist grischun Hans Caprez. “Ils ins al admiravan pervi da ses curaschi da publitgar era istorgias delicatas che mancavan en autras gasettas grischunas. Ils auters al odiavan precis per il medem motiv”, va vinavant l’introducziun. Sut il titel: Caprez: “Enzatgi sto scriver quei!” ha Rauch realisà il terz ed ultim film da la trilogia da la TvR “Schurnalissem en Grischun”. Dumengia saira vegn el emess per l’emprima giada en ils “Cuntrasts”.

In cumbat per dretg e giustia
Rauch preschenta en ses film atgnamain trais varts da Hans Caprez. Ina vart è la vart dal schurnalist Caprez sco um giuven en ses cumbat per dretg e giustia – oravant tut per il carstgaun simpel ed inabel da sa gidar sez. L’autra vart mussa in Caprez pusà e ponderà che reflectescha il passà e ses agir durant trenta onns sco schurnalist. E la terza vart purtretada è quella da Hans Caprez sco pensiunà en ses iert a Cerretto en il Piemunt. En moda fina ha Rauch maschadà lezzas trais varts da Caprez e cundì ellas cun sequenzas da films vegls, discurs cun persunas pertutgadas ed artitgels dal “Beobachter” signads cun hc u – pli tard – cun Hans Caprez.

“Ozendi è il schurnalissem pli fraid”
Analisond la moda odierna da far schurnalissem di Caprez ch’il schurnalissem d’ozendi saja daventà pli fraid. Per el manca l’emoziun e “forsa qua u là ina tscherta charezza per il carstgaun”. E quai resenta el sco mancanza dal schurnalissem d’oz. El ha bain scrit mintgatant cun ina penna gizza. Pli savens però ha el tadlà a ses cor ed a la glieud che vegniva tar el a quintar chaussas vairamain incrediblas, istorgias che avevan da far cun glieud simpla e senza pussanza e savens er cun il Grischun.

“Quai ston ins metter a la glisch”
Ina da quellas istorgias è la chastraziun cunter veglia d’in um giuven capitada dals onns 70 a Cuira. “Quai era in um da prest 22 onns che aveva problems da s’integrar socialmain. Ma mai ch’el avess gì fatg delicts sexuals u insatge uschia. E tge han ins fatg? Ins ha chastrà el per al integrar”, sa regorda Caprez. Il resultat era “ina catastrofa – persunala e per sia sanadad. Suenter han ins puspè stuì metter el a Realta ed en clinicas psichiatricas nua ch’el è anc oz.” Caprez ha udì da quel cas tras la sora da quel um. “Quai è insatge ch’ins sto metter a la glisch”, era sia persvasiun, “perquai che quai è ina malgiustia envers ina persuna che nun è acceptada.” E Caprez vinavant: “Insatgi sto scriver sur da quai.” El ed il “Beobachter” han cumbattì cunter quella malgiustia fin tar il derschader federal. Senza success. Per Caprez anc oz ina sentenzia inchapibla.

Acziun contestada da la Pro Juventute
In auter dals gronds temas da Caprez era il tractament dals Zagrenders. Caprez scriva sco emprim schurnalist en Svizra l’entschatta dals onn 70 davart la Pro Juventute e sia acziun “Kinder der Landstrasse”. “A partir dal 1926 ha la Pro Juventute prendì davent sistematicamain ils uffants da geniturs zagrenders per ch’els n’hajan betg da patir da l’influenza dals vagants, per integrar els en la societad ed als pussibilitar ina scolaziun normala. Uschia haja gì num. En vardad èn bleras famiglias vegnidas stgarpadas dapart ed ils uffants n’èn betg rivads tar buna glieud, pli savens en chasas d’orfens u schizunt en praschun”, uschia la moderaziun da Rauch. Ed alura Caprez: “Quell’istorgia n’è natiralmain anc betg finida. Quai è in dals chapitels ils pli trists.” Ed el deplorescha “che nus n’essans uschè ditg betg stads pronts da vesair quai, quai è schon in pau ina vargugna.”

Elegì – ma betg entrà en uffizi
In dals cas ch’el ha tractà, ch’el ha però tractà senza plaschair, sco ch’el di, era il cas Sciuchetti. “In cas tragic” numna Caprez quell’affera enturn il cusseglier guvernativ grischun che s’era ornà cun titels academics ch’el n’aveva mai fatg. Tragic era quel cas perquai che tut ha cumenzà cun ina denunziaziun. “Els han laschà ch’el vegnia elegì ed han spetgà trais, quatter mais e lura hani dà las infurmaziuns al ‘Beobachter’ resp. al schurnalist. E quel ha alura pudì truschar la broda che tschels avevan gia instradà e cundì”, sa regorda Caprez. Ch’ins haja stuì tractar quel cas, perquai che Sciuchetti era schef dal departament da giustia e quai cun in titel ch’el n’ha mai gì e ch’el ha declerà d’avair. In auter cas è il cas Caprez sez. Elegì dal 1980 sco secretari da la Lia rumantscha vegn el, uschia il film da Rauch, disfamà ed impedì – cunzunt da la Romania – en sia lavur uschè ferm, ch’el renunzia a quel post. El turna puspè tar il “Beobachter” che piglia el “cun bratscha averta”.